Edwin Hedberg

Pelityyli

Elite Prospects -sivuston vuonna 2014 tekemän analyysin mukaan Hedbergin vahvuuksiin kuluu nopeus, työteliäisyys ja joukkuepelaaminen sekä kohtalaisen hyvät hyökkäyspään taidot. Hän ei ole kovin isokokoinen, mutta Hedberg kuitenkin osaa pelata varsin periksiantamattomasti ja menee ruuhkatilanteisiin.

Seuraura

Kolumbiassa syntynyt ja ruotsalaiseen perheeseen jo vauvana adoptoitu Hedberg aloitti jääkiekkoilun 4-vuotiaana ja on Östersunds IK:n kasvatti. Hän pelasi siellä ensimmäiset miesten pelinsä vain 15-vuotiaana Ruotsin kolmanneksi korkeimmalla sarjatasolla maan I-divisioonassa kaudella 2009–2010, jolloin Hedberg pelasi siellä kahdeksan ottelua. Kaudeksi 2010–2011 hän siirtyi MODO Hockeyn junioreihin. Kaudella 2011–2012 Hedberg oli 17 osumallaan seuran J20-junioreiden toiseksi paras maalintekijä János Hárin kanssa. Kevään 2012 pudotuspeleissä hän oli viidellä syöttöpisteellään MODO:n paras syöttäjä ja Hedberg voitti joukkueen sisäisen tehotilaston lukemalla +7. Kaudella 2012–2013 hän oli MODO:n J20-nuorten paras pistemies ja syöttäjä tehoilla 18+23=41. Hedberg voitti kauden päätteeksi J20 SuperElitin hopeaa. Hän debytoi kauden aikana myös Elitserienissä, jossa Hedberg pelasi kuusi runkosarjaottelua ilman tehopisteitä. Hän sai tililleen ensimmäisen Elitserien-ottelunsa 20. marraskuuta 2012 vieraissa Frölunda HC:tä vastaan, mutta Hedberg jäi ottelussa kuitenkin ilman peliaikaa. Hän sai ensimmäiset jääaikansa seuraavassa ottelussaan 24. marraskuuta 2012 Rögle BK:ta vastaan, jolloin Hedberg sai peliaikaa 2.18 minuuttia.
Toukokuussa 2013 Hedberg teki MODO:n kanssa vuoden mittaisen Elitserien-sopimuksen. Kausi 2013–2014 oli hänen varsinainen tulokaskautensa SHL:ssä (ent. Elitserien) ja Hedberg teki siellä 51 runkosarja- ja kahdessa playoff-ottelussa tehot 5+5=10. Hän avasi maalitilinsä SHL:ssä kahdella osumalla 10. lokakuuta 2013 Linköping HC:tä vastaan. Hedbergin toinen osuma jäi MODO:n 4–3-voittoon päättyneen ottelun ratkaisumaaliksi. Hän kävi myös kuuden ottelun mittaisella lainasopimuksella HockeyAllsvenskan-joukkue Timrå IK:ssa helmikuussa 2014. Samassa kuussa Hedberg antoi positiivisen näytteen urheilussa kielletyn sibutramiinin (käytetään mm. laihdutuslääkkeeissä) käytöstä. Tapaus tuli julki huhtikuussa. Hedberg oli tuloksesta ymmällään ja vakuutti syyttömyytensä. Hän päätti ensin itse vetäytyä vapaaehtoiseen kilpailukieltoon, kunnes heinäkuussa 2014 Ruotsin jääkiekkoliitto tuomitsi Hedbergin kuuden kuukauden mittaiseen kilpailukieltoon, joka päättyi 24. lokakuuta 2014.
Lokakuussa 2014 Hedberg teki vapaana agenttina kevääseen 2016 asti ulottuvan sopimuksen KHL:n kroatialaisjoukkue Medveščak Zagrebin kanssa. Kaudella 2014–2015 hän osallistui joukkueen kanssa myös Spengler Cupiin. Hedberg vahvisti KHL-kauden jälkeen myös Medveščakin kakkosjoukkuetta Kroatian pääsarjan pudotuspeleissä, jotka päättyivät mestaruuteen. Kaudella 2015–2016, tammikuussa 2016 hän joutui tumman ihonvärinsä vuoksi rasistisen hyökkäyksen kohteeksi vierasottelussa Spartak Moskovaa vastaan, kun vastustajajoukkueen fanit heittivät ottelun jälkeen kaksi banaania Hedbergiä kohti. Spartak sai teosta 700 000 ruplan suuruisen sakkorangaistuksen sekä varoituksen. Huhtikuussa 2016 Hedberg teki vuoden mittaisen jatkosopimuksen Medveščakin kanssa.
Kesken kauden 2016–2017, tammikuussa 2017 Hedberg jätti Medveščakin ja siirtyi loppukauden sopimuksella kotimaahansa Rögle BK:n SHL-joukkueeseen. Hän oli karsintasarjassa neljällä osumallaan joukkueen paras maalintekijä ja Hedberg jakoi Röglen sisäisen pistepörssin voiton Ludvig Rensfeldtin kanssa. Huhtikuussa 2017 hän teki joukkueen kanssa vuoden mittaisen jatkosopimuksen. Hedberg teki miesten pääsarjatason yhden kauden piste-ennätyksensä tehoilla 11+12=23. Hän oli Röglen toiseksi paras maalintekijä Bryan Lergin jälkeen.
Hedberg siirtyi kaudeksi 2018–2019 kaksivuotisella sopimuksella Skellefteå AIK:hon. Hän ei kuitenkaan onnistunut vastaamaan seuran Hedbergiin asettamiin kohdistuneisiin odotuksiin. Hän teki runkosarjassa tehot 9+3=12 ja jäi pudotuspeleissä ilman tehopisteitä. Kaudella 2019–2020 Hedberg ehti pelata vain kaksi ottelua Mestarien liigassa, kunnes hänen sopimuksensa purettiin. Seuraavana päivänä Hedbergin vahvistettiin siirtyvän vuoden mittaisella sopimuksella SM-liigajoukkue Porin Ässiin.

Maajoukkueura

Hedberg on pelannut Ruotsin A-maajoukkueessa neljä ottelua tehden yhden syöttöpisteen. Hän teki A-maajoukkuedebyyttinsä 7. huhtikuuta 2016 Oskarshamnissa Sveitsiä vastaan. Hedberg merkittiin Ruotsin nelosketjun oikeaan laitaan Pathrik Westerholmin ja Nick Sörensenin viereen.
Hedberg on pelannut myös kuusi nuorten ja 17 poikien maaottelua. Hän on kuulunut Ruotsin alle 20-vuotiaiden maajoukkueen kapteenistoon.